brødfrugttræ
Brødfrugttræer er en slægt af stedsegrønne skovtræer i morbærfamilien. Der kendes ca. 73 arter, som er udbredt i tropisk Asien og Stillehavsområdet.
Stammen indeholder store mængder mælkesaft, der kan bruges til fuglelim, og basten kan anvendes til tøjvævning. Bladene er store og fligede. Blomsterne er grønne og énkønnede; både hun- og hanblomsterne er samlede i store, kolbeformede stande, som modner til en spiselig frugtstand, "brødfrugt".
Frugterne fra to arter, ægte brødfrugttræ (Artocarpus altilis) og jacktræ (A. heterophyllus), spises som delikatesse, især i Sydøstasien og Stillehavsområdet. Det siges, at frugterne fra to-tre træer er nok til at ernære et menneske i et helt år; én frugt fra jacktræet kan således veje op til 18 kg. Den engelske regerings forsøg på, med skibet Bounty, at føre levende træer fra Tahiti til Vestindien endte i 1789 med det ofte beskrevne mytteri.